
Προς νέους δρόμους

Το 2015 το Cedefop γιόρτασε τη συμπλήρωση 40 χρόνων ιστορίας του. Το 2016 σηματοδοτεί για το Κέντρο μια μεταβατική περίοδο ενόψει των αλλαγών που αναμένονται στην πολιτική για την επαγγελματική εκπαίδευση και κατάρτιση στην Ευρώπη

Ο ρωμαϊκός θεός Ιανός, από τον οποίο πήρε το όνομά του ο μήνας Ιανουάριος, έχει δύο πρόσωπα, το ένα με το βλέμμα στραμμένο στο παρελθόν και το άλλο με το βλέμμα στραμμένο στο μέλλον. Μετά τον επιτυχημένο εορτασμό το 2015, της 40ής επετείου από την ίδρυση του Cedefop, το 2016 σηματοδοτεί για το Κέντρο μια μεταβατική περίοδο με κύρια χαρακτηριστικά την προσαρμογή του στο νέο ευρωπαϊκό πλαίσιο πολιτικής για την επαγγελματική εκπαίδευση και κατάρτιση (ΕΕΚ) και την προετοιμασία για περαιτέρω αλλαγές.

Τον Ιούνιο του 2015, το Cedefop γιόρτασε την επέτειό του στη Θεσσαλονίκη, όπου βρίσκεται η έδρα του τα τελευταία 20 χρόνια, διοργανώνοντας μια έκθεση και ένα συνέδριο με θέμα «Το μέλλον μας με οδηγό τις ρίζες μας». Στο πλαίσιο της επετειακής εκδήλωσης έγινε αναδρομή στα μέχρι στιγμής σημαντικότερα επιτεύγματα της ευρωπαϊκής συνεργασίας στον τομέα της ΕΕΚ, τα οποία μπορούν να χρησιμεύσουν ως πηγή έμπνευσης για τον εκσυγχρονισμό του στο μέλλον. Το Νοέμβριο του 2015 πραγματοποιήθηκε στις Βρυξέλλες και δεύτερη εκδήλωση, η οποία διοργανώθηκε σε συνεργασία με την Ευρωπαϊκή Οικονομική και Κοινωνική Επιτροπή (ΕΟΚΕ) και το Eurofound (Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας), το οποίο επίσης συμπλήρωσε 40 χρόνια λειτουργίας. Στην εκδήλωση έγινε αναδρομή στην καθοριστική συμβολή των κοινωνικών εταίρων και της ΕΟΚΕ στην ίδρυση των δύο οργανισμών και τονίστηκε η σημασία του κοινωνικού διαλόγου για τη δημιουργία χώρων εργασίας και μάθησης που ευνοούν την ανάπτυξη δεξιοτήτων, αυξάνουν την παραγωγικότητα και προάγουν την καινοτομία.

Τον Ιούνιο του 2015, στη Ρίγα, η Ευρωπαϊκή Επιτροπή, τα κράτη μέλη της Ευρωπαϊκής Ένωσης και οι κοινωνικοί εταίροι συμφώνησαν ένα νέο πλαίσιο πολιτικής για την ΕΕΚ στην Ευρώπη (1) για την περίοδο 2015-20. Μεταξύ των νέων προτεραιοτήτων πολιτικής συγκαταλέγονται η προώθηση της μάθησης με βάση την εργασία, η βελτίωση της ποιότητας της επαγγελματικής εκπαίδευσης, η διεύρυνση της πρόσβασης στην επαγγελματική εκπαίδευση και στα προσόντα, η ενίσχυση των βασικών δεξιοτήτων και η ανάπτυξη περισσότερων και καλύτερων ευκαιριών επαγγελματικής εξέλιξης για εκπαιδευτικούς και εκπαιδευτές στον τομέα της ΕΕΚ.

Μεταξύ των προτεινόμενων προτεραιοτήτων για το 2016 περιλαμβάνονται η «ατζέντα για τις δεξιότητες» της Ευρωπαϊκής Επιτροπής και, ενδεχομένως, μια «ενιαία ολοκληρωμένη υπηρεσία» ενημέρωσης για τα προσόντα και τις δεξιότητες. Πρέπει επίσης να εξεταστούν οι επιδράσεις που αναμένεται να έχει η μαζική άφιξη προσφύγων και αιτούντων άσυλο στην ΕΕ στον τομέα της ΕΕΚ. Πάνω από το 80% των ατόμων που φθάνουν στην ΕΕ είναι ηλικίας κάτω των 35 ετών, γεγονός που καθιστά επιτακτική την άμεση πρόσβασή τους σε δομές εκπαίδευσης και κατάρτισης ή στην αγορά εργασίας με στόχο την ένταξή τους.

Το Cedefop καλείται να προσαρμόσει το έργο του σε αυτές τις εξελίξεις, ολοκληρώνοντας μέσα στο 2016 την υλοποίηση των τρεχουσών μεσοπρόθεσμων προτεραιοτήτων του (Πλαίσιο). Οι νέες προτεραιότητες θα συμφωνηθούν στο πλαίσιο του εγγράφου τετραετούς προγραμματισμού για την περίοδο 2017-20. Στο πλαίσιο της κοινής προσέγγισής της για τους ρυθμιστικούς οργανισμούς, η Ευρωπαϊκή Επιτροπή αναμένεται να εισηγηθεί το 2016 την αναθεώρηση του ιδρυτικού κανονισμού του Cedefop. Η αναθεώρηση αυτή θα επικαιροποιήσει την προσδιορισθείσα το 1975 αποστολή του Cedefop με βάση τα σύγχρονα δεδομένα, ούτως ώστε να αποτυπώνει με μεγαλύτερη σαφήνεια τη συμβολή του στη σύνδεση της ΕΕΚ με την αγορά εργασίας.

Οι προετοιμασίες για την αλλαγή επηρεάζουν επίσης τον τρόπο λειτουργίας του Κέντρου. Η επέτειος από την ίδρυση του Cedefop σηματοδοτεί τη μετεξέλιξή του από έναν οργανισμό ο οποίος περιέγραφε, πληροφορούσε και διέδιδε την πληροφόρηση σχετικά με την ΕΕΚ σε έναν οργανισμό ο οποίος αναλύει, παρέχει συμβουλές και ανταλλάσσει πολιτικές και ιδέες στον τομέα της ΕΕΚ. Η οργανωτική αναδιάρθρωση του Κέντρου το 2015 είχε ως αποτέλεσμα τον καλύτερο συνδυασμό των ερευνητικών, αναλυτικών και συμβουλευτικών δραστηριοτήτων του σε θέματα πολιτικής, γεγονός που ενισχύει τον ρόλο του ως κέντρου διάδοσης γνώσεων. Το 2016 αναμένεται να αυξηθεί ο όγκος των στοιχείων που συγκεντρώνει το Cedefop για κάθε χώρα προκειμένου να υποστηρίξει τη μάθηση σε θέματα πολιτικών και την υλοποίηση πολιτικών στα κράτη μέλη. Σε ορισμένους τομείς, όπως τα ευρωπαϊκά εργαλεία και η ευρωπαϊκή συμμαχία για τη μαθητεία, το Cedefop παρέχει ήδη άμεση στήριξη στα κράτη μέλη.


Πλαίσιο Σχετικά με το Cedefop


Το Cedefop (Ευρωπαϊκό Κέντρο για την Ανάπτυξη της Επαγγελματικής Κατάρτισης) είναι οργανισμός της Ευρωπαϊκής Ένωσης που στηρίζει τη χάραξη πολιτικών για την επαγγελματική εκπαίδευση και κατάρτιση (ΕΕΚ) με στόχο την προαγωγή της αριστείας και της κοινωνικής ενσωμάτωσης. Συμβάλλει επίσης στην ενίσχυση της ευρωπαϊκής συνεργασίας στον τομέα της ΕΕΚ. Για την περίοδο 2012-16 το Cedefop έχει τρεις προτεραιότητες:


	τη στήριξη του εκσυγχρονισμού των συστημάτων επαγγελματικής εκπαίδευσης και κατάρτισης


	τις επαγγελματικές διαδρομές και μεταβάσεις μεταξύ επαγγελματικού και εκπαιδευτικού βίου – σχετικά ζητήματα είναι η συνεχιζόμενη κατάρτιση, η εκπαίδευση ενηλίκων και η μάθηση με βάση την εργασία


	την ανάλυση των αναγκών για δεξιότητες και ικανότητες.




Όλες οι δραστηριότητες του Cedefop στηρίζουν την ευρωπαϊκή ατζέντα πολιτικής για την ΕΕΚ και περιλαμβάνουν, μεταξύ άλλων, την υλοποίηση δράσεων οι οποίες έχουν ανατεθεί στο Κέντρο από το Συμβούλιο Υπουργών, την Ευρωπαϊκή Επιτροπή, τα κράτη μέλη και τους κοινωνικούς εταίρους. Μεταξύ αυτών περιλαμβάνονται η σύνταξη εκθέσεων σχετικά με τις εξελίξεις στον τομέα της πολιτικής των κρατών μελών για την ΕΕΚ, η συμβολή στον σχεδιασμό και την εφαρμογή των ευρωπαϊκών εργαλείων στήριξης της κινητικότητας, όπως το Europass, το ευρωπαϊκό πλαίσιο προσόντων και οι προγνώσεις σχετικά με την προσφορά και τη ζήτηση δεξιοτήτων. Η διάδοση των πληροφοριών που συγκεντρώνει το Cedefop μέσω ερευνών, αναλύσεων πολιτικής και δικτύωσης υλοποιείται μέσω του δικτυακού του τόπου, των εκδόσεών του, των κοινωνικών δικτύων και της διοργάνωσης εκδηλώσεων.

Το Cedefop ιδρύθηκε στις 10 Φεβρουαρίου 1975 με έδρα το Δυτικό Βερολίνο. Το 1995 μετεγκαταστάθηκε στη Θεσσαλονίκη. Το Cedefop διενεργεί υψηλού κύρους αναλύσεις σχετικά με τα συστήματα και τις πολιτικές ΕΕΚ και αναγνωρίζεται διεθνώς ως κορυφαίο κέντρο εμπειρογνωμοσύνης όσον αφορά τα πλαίσια προσόντων και την πρόγνωση δεξιοτήτων. Για να διασφαλίσει ότι το έργο του έχει συμπληρωματικό χαρακτήρα και δεν επικαλύπτεται από τις δραστηριότητες των συνεργαζόμενων φορέων, το Cedefop συνεργάζεται στενά με άλλους οργανισμούς σε ευρωπαϊκό, εθνικό και διεθνές επίπεδο.




Πολιτικές για τον εκσυγχρονισμό των συστημάτων ΕΕΚ

Από το 2004, το Cedefop συντάσσει εκθέσεις σχετικά με την πρόοδο των κρατών μελών όσον αφορά την υλοποίηση των προτεραιοτήτων πολιτικής που έχουν συμφωνηθεί στον τομέα της επαγγελματικής εκπαίδευσης με την Ευρωπαϊκή Επιτροπή και τους κοινωνικούς εταίρους βάσει της διαδικασίας της Κοπεγχάγης. Το 2015, το Cedefop δημοσίευσε την έκθεση παρακολούθησης Stronger VET for better lives (Καλύτερη επαγγελματική κατάρτιση, καλύτερη ποιότητα ζωής), όπου παρουσιάζεται αναλυτικά η σημειωθείσα πρόοδος όσον αφορά την επίτευξη των προτεραιοτήτων του ανακοινωθέντος της Μπριζ του 2010. Αξιοποιώντας τις πληροφορίες του ReferNet – του ευρωπαϊκού δικτύου του Cedefop για την ΕΕΚ – η έκθεση συνέβαλε στον διάλογο σχετικά τις νέες προτεραιότητες πολιτικής στον τομέα της ΕΕΚ που συμφωνήθηκαν στη Ρίγα το 2015. Το Cedefop θα συνεχίσει να παρακολουθεί και να αναλύει τις εξελίξεις στις εθνικές πολιτικές για την ΕΕΚ. Θα δημοσιεύει επίσης πληροφορίες σχετικά με τις εξελίξεις στον τομέα της ΕΕΚ και την αγορά εργασίας της Ολλανδίας και της Σλοβακίας, οι οποίες θα ασκήσουν την προεδρία της ΕΕ το 2016.

Ο πίνακας αποτελεσμάτων για την κινητικότητα προτάθηκε στο πλαίσιο της πρωτοβουλίας Νεολαία σε κίνηση (2) και βοηθά τα κράτη μέλη να προσδιορίσουν τους τομείς στους οποίους είναι πιθανότερο να αποδώσουν οι πρωτοβουλίες τους για μαθησιακή κινητικότητα. Σε συνέχεια μιας μελέτης σκοπιμότητας που εκπονήθηκε το 2015, το Cedefop θα παρουσιάσει το 2016 τον πρώτο πίνακα αποτελεσμάτων κινητικότητας στην αρχική ΕΕΚ. Θα καλύπτει τέσσερις βασικούς τομείς (πληροφόρηση, διοίκηση, αναγνώριση και χρηματοδότηση). Κατά την περίοδο 2016-17 θα προστεθούν έξι ακόμη τομείς, μεταξύ των οποίων η παροχή κινήτρων, η προπαρασκευή και η ποιότητα.

Ο τομέας της ΕΕΚ στην Ευρώπη υφίσταται ριζικές αλλαγές. Το 2015 το Cedefop εκπόνησε μελέτη για τη διερεύνηση της δυναμικής και της φύσης αυτών των αλλαγών. Το 2016 τα πρώτα πορίσματα όσον αφορά την αναμόρφωση της ΕΕΚ και τους εξωτερικούς παράγοντες που την επηρεάζουν – για παράδειγμα τους δημογραφικούς παράγοντες – αναμένεται να αποτελέσουν αντικείμενο ευρείας συζήτησης και να διαδοθούν. Μετά την παρουσίαση των πρώτων πορισμάτων της μελέτης και του συνεδρίου του 2015, το 2016 το Cedefop θα συνεχίσει να παρέχει εμπειρογνωμοσύνη για τις αλλαγές που προκαλεί η παγκοσμιοποίηση στα προσόντα ΕΕΚ. Θα εξακολουθήσει επίσης να στηρίζει τις προσπάθειες για την αναγνώριση διεθνών κλαδικών προσόντων.

Το Cedefop συνεργάζεται πάνω από μια δεκαετία με την Ευρωπαϊκή Επιτροπή, τα κράτη μέλη και τους κοινωνικούς εταίρους για την ανάπτυξη κοινών ευρωπαϊκών εργαλείων και αρχών (Γράφημα 1). Χάρη στα ευρωπαϊκά εργαλεία, τα προσόντα γίνονται πιο σαφή και διευκολύνεται η μετάβαση από το ένα είδος μάθησης στο άλλο (π.χ. από τη γενική στην επαγγελματική εκπαίδευση), αλλά και από τη μια χώρα στην άλλη. Το Cedefop συμμετείχε στον σχεδιασμό αυτών των ευρωπαϊκών εργαλείων και αρχών και ήδη παρέχει υποστήριξη για την εφαρμογή τους σε εθνικό επίπεδο.

Η ιδιαίτερα σημαντική επίδραση του ευρωπαϊκού πλαισίου προσόντων (EQF) και των συνδεόμενων με αυτό εθνικών πλαισίων προσόντων (NQF) στις εθνικές πολιτικές εκπαίδευσης και κατάρτισης αναλύεται στην έκδοση του Cedefop του 2015 με τίτλο Analysis and overview of national qualifications framework developments in European countries (Ανάλυση και επισκόπηση των εξελίξεων σχετικά με τα εθνικά πλαίσια προσόντων σε ευρωπαϊκές χώρες). Ολοένα και περισσότερο, οι ευρωπαϊκές χώρες εκλαμβάνουν πλέον τα εθνικά πλαίσια προσόντων ως μέσο όχι μόνο για την αναβάθμιση των προσόντων αλλά και για την ευρύτερη μεταρρύθμιση του τομέα της εκπαίδευσης και της κατάρτισης. Το 2016 το Cedefop θα συνεχίσει να αναλύει τις εξελίξεις στα εθνικά πλαίσια προσόντων και να παρέχει στον δικτυακό του τόπο πληροφορίες ανά χώρα.

Η σύσταση του Συμβουλίου του 2012 προβλέπει ότι τα κράτη μέλη θα πρέπει να έχουν θέσει σε εφαρμογή μηχανισμούς επικύρωσης της μη τυπικής και της άτυπης μάθησης ως τα τέλη του 2018. Το 2016 το Cedefop θα διοργανώσει ένα μεγάλο συνέδριο στο οποίο θα συζητηθούν οι εκκρεμότητες που πρέπει να διευθετηθούν προκειμένου να τηρηθεί η ανωτέρω προθεσμία, καθώς και η σχέση μεταξύ της επικύρωσης και των εθνικών και ευρωπαϊκών πλαισίων προσόντων. Ως υποστηρικτικό υλικό για το συνέδριο αναμένεται να δημοσιευθούν το 2016 μελέτες του Cedefop σχετικά με διάφορες πτυχές της επικύρωσης, σε συνδυασμό με πληροφορίες ανά χώρα και μια συνθετική έκθεση. Το συνέδριο θα ασχοληθεί ειδικότερα και με το πώς η επικύρωση, ο επαγγελματικός προσανατολισμός και άλλες πολιτικές που άπτονται της ΕΕΚ μπορούν να στηρίξουν την ένταξη των μεταναστών και των προσφύγων στις αγορές εργασίας της Ευρώπης.

Ο αριθμός των χρηστών του Europass εξακολουθεί να αυξάνεται. Περισσότερα από 126 εκατομμύρια άτομα έχουν επισκεφθεί τον δικτυακό τόπο (http://europass.cedefop.europa.) από το 2005 που εγκαινιάστηκε, εκ των οποίων τα 24 εκατομμύρια εντός του 2015. Από το 2005, καταρτίσθηκαν 65 εκατομμύρια ηλεκτρονικά βιογραφικά σημειώματα, εκ των οποίων 18 εκατομμύρια εντός του 2015. Το 2016 το Cedefop θα αναβαθμίσει τον δικτυακό του τόπο προκειμένου να βελτιώσει τις υπηρεσίες του, ενώ θα στηρίξει ενδεχόμενη απόφαση της Επιτροπής περί αναθεώρησης της απόφασης του 2014 για την καθιέρωση του Europass και της σύστασης του 2008 για τη θέσπιση του ευρωπαϊκού πλαισίου προσόντων.

Το 2015, το Cedefop κατάρτισε σε συνεργασία με την Ευρωπαϊκή Επιτροπή ένα εγχειρίδιο σχετικά με τη διασφάλιση ποιότητας για τους εθνικούς φορείς παροχής ΕΕΚ. Την έκδοση του εγχειριδίου ακολούθησε η διοργάνωση του σεμιναρίου «Learning providers and the quality of learning delivery» (Φορείς παροχής μάθησης και ποιότητα της παρεχόμενης μάθησης) τον Δεκέμβριο, το οποίο διερεύνησε τις ανάγκες και τις προτεραιότητες των παρόχων μάθησης σε θέματα ευελιξίας και ποιότητας.

Προϋπόθεση για την επιτυχή εφαρμογή των ευρωπαϊκών εργαλείων και αρχών αποτελεί η συνεπής χρήση των μαθησιακών αποτελεσμάτων (τι μπορεί να κάνει ένας μαθητευόμενος στο τέλος μιας μαθησιακής διαδικασίας, τυπικής ή μη τυπικής) και όχι τα τυπικά χαρακτηριστικά της μάθησης (διάρκεια και τόπος σπουδών). Το φόρουμ εκμάθησης πολιτικών για το γράψιμο και την εφαρμογή των μαθησιακών αποτελεσμάτων που διοργάνωσε το Cedefop το 2015 αποτελεί ένα ακόμη παράδειγμα της υποστήριξης που παρέχεται στους ενδιαφερόμενους για την εφαρμογή των ευρωπαϊκών εργαλείων και αρχών στα κράτη μέλη. Το 2016 θα διοργανωθεί ένα ακόμη φόρουμ για τα μαθησιακά αποτελέσματα. Το 2016 αναμένεται επίσης η δημοσίευση της μελέτης του Cedefop για τη χρήση των μαθησιακών αποτελεσμάτων στα συστήματα εκπαίδευσης και κατάρτισης 33 χωρών.


Γράφημα 1. Κοινά ευρωπαϊκά εργαλεία και αρχές

Με επίκεντρο τον πολίτη: σταδιοδρομίες και μεταβάσεις

Το υψηλό ποσοστό της ανεργίας των νέων αναζωπύρωσε το ενδιαφέρον για τις θέσεις μαθητείας: Το Cedefop υποστήριξε ποικιλοτρόπως την Ευρωπαϊκή Συμμαχία για Θέσεις Μαθητείας. Τον Δεκέμβριο του 2015, στο πλαίσιο του συνεδρίου με θέμα «Engaging small and medium-sized enterprises (SMEs) in apprenticeship» (Ενθαρρύνοντας τη συμμετοχή των μικρομεσαίων επιχειρήσεων στη μαθητεία) παρουσιάστηκαν παραδείγματα μικρομεσαίων επιχειρήσεων που εφάρμοσαν με επιτυχία προγράμματα μαθητείας. Το Cedefop ενθάρρυνε επίσης την ανάπτυξη διμερών και πολυμερών συμπράξεων με σκοπό την παροχή κινήτρων στις μικρομεσαίες επιχειρήσεις για τη δημιουργία περισσότερων θέσεων μαθητείας. Το Κέντρο ολοκλήρωσε τις ανασκοπήσεις των προγραμμάτων μαθητείας στη Λιθουανία και τη Μάλτα, ενώ οι αντίστοιχες ανασκοπήσεις για την Ελλάδα, την Ιταλία και τη Σλοβενία συνεχίζονται. Το 2016 το Cedefop θα χαρτογραφήσει τις θέσεις μαθητείας στα κράτη μέλη. Επίσης θα δημοσιεύσει τη μελέτη του σχετικά με τη διαχείριση και τη χρηματοδότηση των προγραμμάτων μαθητείας και θα διοργανώσει ένα δεύτερο φόρουμ εκμάθησης πολιτικών για τα προγράμματα μάθησης με βάση την εργασία και τα προγράμματα μαθητείας στην ΕΕ.

Το 2016, το Cedefop θα δημοσιεύσει επίσης τη μελέτη του για το οικονομικό και κοινωνικό κόστος των ενηλίκων χαμηλής ειδίκευσης και θα δημοσιοποιήσει τα αποτελέσματα της νέας δημοσκόπησης του Cedefop για την ΕΕΚ από την οποία αναμένεται να εξαχθούν συμπεράσματα σχετικά με την αναγνωρισιμότητα, την ελκυστικότητα και την αποτελεσματικότητα της επαγγελματικής εκπαίδευσης και κατάρτισης. Με την ευκαιρία του φόρουμ εκμάθησης πολιτικών που θα διοργανωθεί από το Cedefop το 2016, θα παρουσιαστούν στοιχεία σχετικά με αποτελεσματικές πολιτικές και πρακτικές για τη συνεχιζόμενη επαγγελματική εκπαίδευση εκπαιδευτικών και εκπαιδευτών στον τομέα της ΕΕΚ, περιλαμβανομένης της μάθησης στον χώρο εργασίας και της μαθητείας.


Ανάλυση δεξιοτήτων και ικανοτήτων

Το έργο του Cedefop για τις δεξιότητες υποστηρίζει την ατζέντα για τις νέες δεξιότητες και θέσεις εργασίας στο πλαίσιο της στρατηγικής «Ευρώπη 2020». Η αναντιστοιχία δεξιοτήτων και θέσεων εργασίας αποτελεί υψηλή πολιτική προτεραιότητα. Το 2015 το Cedefop δημοσίευσε τα αποτελέσματα της έρευνάς του για τις δεξιότητες και τις θέσεις εργασίας στην Ευρώπη στην έκδοση με τίτλο Skills, qualifications and jobs in the EU: the making of a perfect match?, όπου επισημαίνεται η ανάγκη παροχής περισσότερων ευκαιριών μάθησης με βάση την εργασία, η σημασία της συνεχιζόμενης ΕΕΚ όσον αφορά την προσαρμογή σε μεταβαλλόμενα εργασιακά καθήκοντα και ο ιδιαίτερα σημαντικός ρόλος που διαδραματίζει η ποιότητα της εργασιακής ζωής για την ανάπτυξη δεξιοτήτων. Οι συνέπειες της εφαρμογής των πορισμάτων αυτών σε θέματα πολιτικής συζητήθηκαν κατά τη διάρκεια συνεδρίου υψηλού επιπέδου που πραγματοποιήθηκε τον Δεκέμβριο του 2015. Η συζήτηση θα συνεχιστεί καθ’ όλη τη διάρκεια του 2016.

Τον Δεκέμβριο του 2015 το Cedefop έθεσε σε λειτουργία, σε συνεργασία με την Ευρωπαϊκή Επιτροπή, τον ανανεωμένο δικτυακό τόπο του «πανοράματος δεξιοτήτων της ΕΕ» (EUSP), ο οποίος αποτελεί μια δυναμική, διαδραστική διαδικτυακή πλατφόρμα που παρέχει πρόσβαση σε δεδομένα σχετικά με τις τάσεις στον τομέα των δεξιοτήτων και των θέσεων εργασίας σε ολόκληρη την Ευρώπη. Το 2016 θα συνεχιστούν οι εργασίες αναβάθμισης του δικτυακού τόπου με στόχο τη χρήση του από επαγγελματίες στον τομέα του επαγγελματικού προσανατολισμού και υπεύθυνους χάραξης πολιτικής. Η Ευρωπαϊκή Επιτροπή εξετάζει ήδη το ενδεχόμενο δημιουργίας, με την υποστήριξη του Cedefop, μιας «ενιαίας ολοκληρωμένης υπηρεσίας», η οποία θα συνδέει τον δικτυακό τόπο EUSP με άλλες πηγές πληροφοριών, όπως το EURES (το οποίο παρέχει τη δυνατότητα αναζήτησης θέσεων εργασίας στην Ευρώπη) και το Europass.

Μέσω της συνεργασίας του με άλλους διεθνείς οργανισμούς, το Cedefop απέκτησε διεθνή αναγνώριση ως κέντρο εμπειρογνωμοσύνης σχετικά με την αλληλεπίδραση μεταξύ δεξιοτήτων, επαγγελματικής εκπαίδευσης και κατάρτισης και αγοράς εργασίας. Το 2015 το Cedefop επικαιροποίησε τις πανευρωπαϊκές του προγνώσεις σχετικά με την προσφορά και τη ζήτηση δεξιοτήτων και εκπόνησε προγνώσεις για κάθε κράτος μέλος, από τις οποίες προέκυψε ότι οι ευρωπαϊκοί μέσοι όροι αποκρύπτουν σημαντικές αποκλίσεις μεταξύ των χωρών. Το 2016 το Cedefop θα εκπονήσει νέα πρόγνωση με ορίζοντα το 2030 και, σε συνεργασία με την Ευρωπαϊκή Επιτροπή και τον ΟΟΣΑ, θα αναπτύξει σενάρια πολιτικής για τις δεξιότητες.

Καθ’ όλη τη διάρκεια του 2016 το Cedefop θα υποστηρίζει την ανάπτυξη ικανοτήτων στα κράτη μέλη με στόχο την πρόβλεψη και την αντιστοίχιση της προσφοράς και ζήτησης δεξιοτήτων. Η μεγαλύτερη αναντιστοιχία δεξιοτήτων και θέσεων εργασίας έχει παρατηρηθεί σε τομείς όπου δεν υπάρχουν πληροφορίες σχετικά με τις αναδυόμενες ανάγκες σε δεξιότητες ή όπου δεν υπάρχουν ισχυροί δεσμοί μεταξύ ΕΕΚ και τοπικής/περιφερειακής οικονομικής ανάπτυξης. Κατά συνέπεια, το 2016 το Cedefop θα δημοσιεύσει τα αποτελέσματα των εργασιών του σχετικά με τα συστήματα διαχείρισης δεξιοτήτων στις χώρες της ΕΕ. Το Cedefop θα δημοσιεύσει επίσης στον δικτυακό του τόπο έναν δείκτη δεξιοτήτων ο οποίος θα παρουσιάζει συνοπτικά τις επιδόσεις των χωρών όσον αφορά την ανάπτυξη και την αξιοποίηση δεξιοτήτων. Πρακτικά παραδείγματα εναρμόνισης της επαγγελματικής εκπαίδευσης με τις ανάγκες της αγοράς εργασίας θα παρουσιαστούν στο πλαίσιο ενός φόρουμ εκμάθησης πολιτικών. Το 2016 το Cedefop θα δημοσιεύσει μελέτη με την οποία θα εντοπίζονται οι ελλείψεις δεξιοτήτων που συνιστούν απειλή για την οικονομία και θα αντιμετωπίζονται οι σχετικές ανησυχίες μέσω του προσδιορισμού ιδιαίτερα σημαντικών για την οικονομία της ΕΕ θέσεων εργασίας και δεξιοτήτων.


Ένας αποτελεσματικός ευρωπαϊκός οργανισμός

Οι δραστηριότητες ενημέρωσης και επικοινωνίας του Cedefop αποτελούν αναπόσπαστο τμήμα της αποστολής του και είναι ευθυγραμμισμένες με την ευρωπαϊκή ατζέντα πολιτικής για την επαγγελματική εκπαίδευση και κατάρτιση. Το Cedefop θα συνεχίσει να εκδίδει το περιοδικό Skillset and match, στο οποίο παρουσιάζονται το έργο του και οι εξελίξεις στον τομέα της ΕΕΚ στην Ευρώπη. Η έκδοση κυκλοφορεί τρεις φορές τον χρόνο και απευθύνεται στο ευρύ κοινό.

Το Cedefop εφαρμόζει προϋπολογισμό βάσει δραστηριοτήτων και παρακολουθεί προσεκτικά τη χρήση των πόρων του. Οι δείκτες επιδόσεων δείχνουν ότι οι ενδιαφερόμενοι φορείς εκτιμούν το έργο του Cedefop και ότι η ζήτηση της εμπειρογνωμοσύνης του αυξάνεται (Γράφημα 2). Το 2015 η εκτέλεση του προϋπολογισμού υπερέβη και πάλι το 99%. Οι λογιστικοί έλεγχοι επιβεβαιώνουν τον τακτικό χαρακτήρα των διαδικασιών και την αρτιότητα των εσωτερικών συστημάτων ελέγχου.

Παρά τις περικοπές του προϋπολογισμού από το 2009, η μεγάλη ζήτηση επέβαλε τη διεύρυνση των υφιστάμενων αρμοδιοτήτων, ιδίως όσον αφορά τη σύνταξη εκθέσεων πολιτικής, την υποστήριξη των ευρωπαϊκών εργαλείων και τις αναλύσεις των προγνώσεων σχετικά με τις δεξιότητες στα κράτη μέλη και στην Ευρώπη. Το Cedefop κλήθηκε επίσης να αναλάβει νέα καθήκοντα, όπως είναι η κατάρτιση του πανοράματος δεξιοτήτων της ΕΕ, του ευρωπαϊκού καταλόγου επικύρωσης και του πίνακα αποτελεσμάτων για την κινητικότητα στην ΕΕΚ, καθώς και η παροχή υποστήριξης στα κράτη μέλη για την υλοποίηση των σχετικών δράσεων.

Με εμπειρία 40 και πλέον χρόνων, το Cedefop συνεχίζει να παρέχει συνδρομή στους υπεύθυνους χάραξης πολιτικής και τους κοινωνικούς εταίρους σε ευρωπαϊκό και, ολοένα περισσότερο, σε εθνικό επίπεδο, ώστε να προσαρμόσουν τα συστήματα επαγγελματικής εκπαίδευσης στις νέες απαιτήσεις και να υποστηρίξουν τους πολίτες οι οποίοι εναποθέτουν πρωτίστως σε αυτά τις ελπίδες τους για απασχόληση.


Γράφημα 2. Χρησιμοποιώντας την τεχνογνωσία του Cedefop το 2015

Τα ενημερωτικά σημειώματα εκδίδονται στα αγγλικά, γαλλικά, γερμανικά, ελληνικά, ισπανικά, ιταλικά, πολωνικά, πορτογαλικά και τη γλώσσα της εκάστοτε χώρας που αναλαμβάνει την προεδρία της Ευρωπαϊκής Ένωσης. Για να τα λαμβάνετε σε τακτική βάση, γίνετε συνδρομητές μέσω της ακόλουθης διεύθυνση ηλεκτρονικού ταχυδρομείου: https://www.cedefop.europa.eu/en/user/register

Μπορείτε να βρείτε προηγούμενα ενημερωτικά σημειώματα και εκδόσεις του Cedefop στη διεύθυνση:

http://www.cedefop.europa.eu/en/publications-and-resources



Τ.Θ. 22427, 551 02 Θεσσαλονίκη, ΕΛΛΑΔΑ/GREECE

Ευρώπης 123, 570 01 Θεσσαλονίκη, ΕΛΛΑΔΑ/GREECE

Τηλ. (30) 2310490111, Φαξ (30) 2310490020

E-mail: info@cedefop.europa.eu



visit our portal www.cedefop.europa.eu


(1)http://ec.europa.eu/education/policy/vocational-policy/doc/2015-riga-conclusions_en.pdf↵

(2)Νεολαία σε κίνηση – Προώθηση της μαθησιακής κινητικότητας των νέων. Σύσταση του Συμβουλίου, 2011.↵

